b'\n_START_ARTICLE_\nRicki Herbert\n_START_SECTION_\nUra pelaajana\n_START_PARAGRAPH_\nHerbert aloitti pelaajauransa University Mount-Wellingtonin joukkueessa vuonna 1978. H\xc3\xa4n pelasi sek\xc3\xa4 kotimaassaan ett\xc3\xa4 Australian sarjoissa 1980-luvulla voittaen Mount-Wellingtonin joukkueessa Uuden-Seelannin mestaruuden 1980 ja 1982. Vuonna 1984 h\xc3\xa4n siirtyi englantilaisseura Wolverhampton Wanderersiin. Joukkuetta valmensi tuolloin Sydney Olympicista tuttu Tommy Docherty. Menestys j\xc3\xa4i kuitenkin vaatimattomaksi ja Wolves putosi liigasta 1985. Herbert itse j\xc3\xa4tti seuran maaliskuussa 1986 ja palasi Mount Wellingtoniin, jossa lopetti uransa vuonna 1989._NEWLINE_Maajoukkuetasolla Herbert edusti Uuden-Seelannin maajoukkuetta 61 ottelussa.  H\xc3\xa4n oli mukana Uuden-Seelannin selviytyess\xc3\xa4 ensimm\xc3\xa4iseen MM-lopputurnaukseensa 1982.\n_START_SECTION_\nUra valmentajana\n_START_PARAGRAPH_\nValmennusuransa Herbert aloitti Papakura Cityn joukkueessa 1990. H\xc3\xa4n valmensi t\xc3\xa4m\xc3\xa4n j\xc3\xa4lkeen Papatoetoeta kunnes siirtyi Central Unitedin per\xc3\xa4simeen 1996. H\xc3\xa4n johdatti seuran Uuden-Seelannin mestariksi 1999 sek\xc3\xa4 kahteen Chatham Cupin mestaruuteen 1997 ja 1998. _NEWLINE_Menestys kotimaassa nosti Herbertin Uuden-Seelannin olympiajoukkueen per\xc3\xa4simeen vuonna 1999. Vaikka paikka olympialaisissa 2000 j\xc3\xa4ikin haaveeksi, nousi Herbet maajoukkueen apuvalmentajaksi vuonna 2001. Kaksi vuotta my\xc3\xb6hemmin h\xc3\xa4nest\xc3\xa4 tuli alle 17-vuotiaiden maajoukkueen p\xc3\xa4\xc3\xa4valmentaja. H\xc3\xa4n jatkoi ty\xc3\xb6t\xc3\xa4\xc3\xa4n my\xc3\xb6s olympiajoukkueen parissa, mutta paikka olympialaisissa 2004 j\xc3\xa4i my\xc3\xb6s haaveeksi. _NEWLINE_Helmikuussa 2005 Herbert nousi A-maajoukkueen p\xc3\xa4\xc3\xa4valmentajaksi.  H\xc3\xa4n aloitti uransa r\xc3\xa4v\xc3\xa4k\xc3\xa4sti ja toukokuussa 2006 Uusi-Seelanti kaatoi Georgian 3\xe2\x80\x931 Saksassa pelatussa ottelussa, mik\xc3\xa4 oli Uuden-Seelannin ensimm\xc3\xa4inen voitto Euroopassa.  Vuonna 2007 Herbert valittiin Uuden-Seelannin vuoden valmentajaksi. _NEWLINE_Vuonna 2008 Herbert luotsasi Uuden-Seelannin OFC Nations Cupin mestariksi. Uusi-Seelanti selvisi n\xc3\xa4in mukaan FIFA Confederations Cupiin 2009, jossa sen ainoaksi pisteeksi j\xc3\xa4i tasapeli Irakia vastaan. Historiaa Herbert teki luotsaamalla Uuden-Seelannin toista kertaa MM-kisoihin 2010. Lopputurnauspaikka ratkesi, kun Bahrain kaatui karsintafinaalissa. _NEWLINE_Maajoukkuevalmentamisen ohella Herbert on ty\xc3\xb6skennellyt my\xc3\xb6s seurajoukkuevalmentajana. Joulukuussa 2006 h\xc3\xa4n aloitti New Zealand Knightsin p\xc3\xa4\xc3\xa4valmentajana. Pesti j\xc3\xa4i kuitenkin lyhyeksi ja maaliskuussa 2007 h\xc3\xa4n siirtyi Wellington Phoenixin p\xc3\xa4\xc3\xa4valmentajaksi.  Seura pelaa A-Leaguessa yhdess\xc3\xa4 australialaisseurojen kanssa. _NEWLINE_MM-lopputurnauksessa 2010 Herbertin luotsaama Uusi-Seelanti esiintyi edukseen. Heittopussiksi ennakoitu joukkue pelasi kaikki lohkonsa ottelut tasan, mutta putosi siit\xc3\xa4 huolimatta jatkosta pisteen erolla Slovakiaan. Sensaatiomaisin tulos oli 1\xe2\x80\x931-tasapeli Italiaa vastaan ja lopulta Uusi-Seelanti sijoittuikin lohkossaan heid\xc3\xa4n edelleen.  Helmikuussa 2012 Herbert allekirjoitti vuoteen 2014 ulottuvan jatkosopimuksen Uuden-Seelannin jalkapalloliiton kanssa. _NEWLINE_Herbert j\xc3\xa4tti teht\xc3\xa4v\xc3\xa4ns\xc3\xa4 Wellington Phoenixin p\xc3\xa4\xc3\xa4valmentajana helmikuussa 2013 joukkueen juututtua A-Leaguen jumboksi.  Uuden-Seelannin maajoukkueen valmentajana h\xc3\xa4n ep\xc3\xa4onnistui luotsaamaan maata MM-kisoihin 2014, kun Meksiko voitti ratkaisevan karsintaotteluparin yhteismaalein 4\xe2\x80\x932. Herbert erosi maajoukkuevalmentajan paikalta marraskuussa 2013.'